เชิญชวนร่วมงานมหกรรมอารยสถาปัตย์เพื่อคนทั้งมวล จัดแสดงนวัตกรรมในแหล่งท่องเที่ยวเชิงวัฒนธรรมทั่วประเทศ
นายอิทธิพล  คุณปลื้ม  รัฐมนตรีว่าการกระทรวงวัฒนธรรม  กล่าวว่า  ได้ร่วมกับกระทรวงการท่องเที่ยวและกีฬา  กระทรวงการพัฒนาสังคมและความมั่นคงของมนุษย์ มูลนิธิอารยสถาปัตย์ เพื่อคนทั้งมวล จัดงานเอ็กซ์โปวิถีปกติใหม่  มหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 5 เพื่อสร้างโอกาสและความเสมอภาคทางสังคม  ณ ศูนย์นิทรรศการและการประชุมไบเทค บางนา  และผ่านระบบออนไลน์นั้น ในส่วนกระทรวงวัฒนธรรม ร่วมจัดนิทรรศการการท่องเที่ยวเชิงวัฒนธรรมเพื่อคนทั้งมวล นำเสนอแหล่งท่องเที่ยวเชิงวัฒนธรรมทั่วประเทศ ที่ได้พัฒนาอาคาร สถานที่ให้มีความเป็นอารยสถาปัตย์ สำหรับผู้พิการที่อุทยานประวัติศาสตร์  พิพิธภัณฑสถานแห่งชาติ  หอสมุดแห่งชาติ  หอจดหมายเหตุ รวมถึงประสานงานกับเครือข่ายทางวัฒนธรรมให้จัดอาสาสมัครเข้ามาช่วยดูแลผู้สูงอายุ ผู้พิการ เพื่ออำนวยความสะดวก  นอกจากนี้ ภายในงานมีกิจกรรมและนิทรรศการ อาทิ ตลาดนัด เพื่อคนทั้งมวล การท่องเที่ยวเพื่อคนทั้งมวลใน 20 จังหวัด สถาปัตยกรรมและบ้านสำหรับผู้พิการและผู้สูงอายุ นวัตกรรมเมืองผู้สูงอายุและศูนย์ดูแลสุขภาพผู้สูงอายุ  นวัตกรรมและการเสวนาอารยสถาปัตย์จากประเทศต่างๆ เช่น ญี่ปุ่น อิสราเอล อังกฤษ เบลเยี่ยม เยอรมัน อิตาลี ซึ่งงานจัดภายใต้โควิด-19 อย่างเคร่งครัด ผู้สนใจเข้าร่วมงานที่จัดไปจนถึงวันที่ 13 กุมภาพันธ์ 2565 ระหว่างเวลา 10.00 น. -19.00 น.